อนุมัติคลังจัดทำเหรียญเฉลิม84พรรษา
ครม.อนุมัติกระทรวงการคลังจัดทำเหรียญเฉลิมพระเกียรติ และเหรียญกษาปณ์ที่ระลึก 84 พรรษาในหลวง
6 ก.ย. 2554

ครม.อนุมัติกระทรวงการคลังจัดทำเหรียญเฉลิมพระเกียรติ และเหรียญกษาปณ์ที่ระลึก 84 พรรษาในหลวง
นางฐิติมา ฉายแสง  โฆษกสำนักนายกรัฐมนตรี แถลงว่าคณะรัฐมนตรีมีมติอนุมัติหลักการ ร่างพระราชกฤษฏีกาเหรียญเฉลิมพระเกียรติพระบาทสมเด็จพระปรมินทรมหาภูมิพลอดุลยเดช    เนื่องในพระราชพิธีมหามงคลเฉลิมพระชนมพรรษา 7 รอบ 5 ธันวาคม  2554 พ.ศ.  ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้
ทั้งนี้เหรียญดังกล่าว จะจัดทำเป็นเหรียญเงินชนิดบุรุษ จำนวนผลิตไม่เกิน 100,000 เหรียญ ชนิดสตรีจำนวนผลิตไม่เกิน  84,000 เหรียญ และกำหนดจำหน่ายเหรียญละ 1,500  บาท โดยกระทรวงการคลังจะจำหน่ายพร้อมกันทั่วประเทศในวันที่  1 พ.ย.  2554  
นอกจากนั้นที่ประชุมครม.ยังได้อนุมัติหลักการร่างกฎกระทรวงกำหนดลักษณะของเหรียญกษาปณ์ที่ระลึกพระราชพิธีมหามงคลเฉลิมพระชนมพรรษา  7 รอบ  5 ธันวาคม  2554   ตามที่กระทรวงการคลังเสนอ เพื่อเป็นการเฉลิมพระเกียรติและถวายพระพรชัยมงคล  ตลอดจนน้อมนำจิตใจชาวไทยให้แสดงความกตัญญูกตเวที แสดงความจงรักภักดีและน้อมรำลึกในพระมหากรุณาธิคุณแด่พระบาทสมเด็จพระปรมินทรมหาภูมิพลอดุลยเดช โดยกำหนดวันจ่ายจองเหรียญในวันที่ 1 พ.ย.  2554
สำหรับเหรียญดังกล่าวกำหนดให้  1. ชนิด ราคา โลหะ อัตราเนื้อโลหะ น้ำหนัก  ขนาด  อัตราเผื่อเหลือเผื่อขาด ลวดลาย และลักษณะอื่นๆ ของเหรียญกษาปณ์ทองคำ ราคาหนึ่งหมื่นหกพันบาท ประเภทขัดเงา(จำนวนผลิตไม่เกิน 25,000 เหรียญ) 2.ชนิดราคา โลหะ อัตราเนื้อโลหะ น้ำหนัก  ขนาด  อัตราเผื่อเหลือเผื่อขาด ลวดลาย และลักษณะอื่นๆของเหรียญกษาปณ์เงิน  ราคาแปดร้อยบาท ประเภทขัดเงา(จำนวนผลิตไม่เกิน 100,000 เหรียญ) 3.ชนิดราคา โลหะ อัตราเนื้อโลหะ น้ำหนัก  ขนาด  อัตราเผื่อเหลือเผื่อขาด ลวดลาย และลักษณะอื่นๆ ของเหรียญกษาปณ์โลหะสีขาว (ทองแดงผสมนิกเกิล)  ราคาห้าสิบบาท ประเภทธรรมดา(จำนวนผลิตไม่เกิน 3,000,000 เหรียญ)